Ջունգլի (ֆիլմ, 2017)

**«Ջունգլի»** (), ավստրալիական կենսագրական թրիլլեր։ Հիմնված է իսրայելցի ճանապարհորդ Յոսի Գինսբերգի 1981 թվականին Ամազոնի ջունգլիներ կատարած ճանապարհորդության իրական պատմության վրա։ Ռեժիսորը Գրեգ ՄաքԼինն է և սցենարի հեղինակը՝ Ջասթին Մոնժոն։ Գլխավոր դերերում են Դենիել Ռեդքլիֆը՝ Գինսբերգի դերում, և Թոմաս Կրեչմանը։

## Սյուժե
Իրական դեպքերի վրա հիմնված պատմություն մի խումբ ընկերների մասին, որոնք ուղևորվում են Բոլիվիայի ջունգլիներ։

1980 թվականների սկզբին իսրայելական բանակում երեք տարի ծառայելուց հետո ճանապարհորդ Յոսի Գինսբերգը (Դենիել Ռեդքլիֆ) մեկնում է Բոլիվիա՝ ուսումնասիրելու Ամազոնի ջունգլիները։ Այնտեղ նա հանդիպում է դպրոցի շվեդ ուսուցիչ Մարկուս Շտամին և նրա ընկեր ամերիկացի լուսանկարիչ Քևին Գեյլին։ Լա Պասում ավստրիացի դիրիժոր Կառլ Ռուհպրեկտերը խոստանում է ճանապարհորդներին տանել ջունգլիներում բնակվող հնդկացիական ցեղի մոտ։ Յոսին համոզում է ընկերներին գնալ ջունգլիներով։

Մի քանի օր նրանք քայլում են ջունգլիներում։ Մարկուսի վնասված ոտքերի պատճառով ճանապարհորդները որոշում են բաժանվել․ Կառլն ու Մարկուսը երեք օր անց ոտքով կվերադառնան Լա Պաս, իսկ Յոսին և Քևինը կշարունակեն լաստանավով գետի երկայնքով։ Երբ նրանց լաստանավը կոտրվում է ուժեղ հոսանքից, ընկերները կորցնում են միմյանց։ Քևինին չգտնելով՝ Յոսին փորձում է դուրս գալ ջունգլիներից և օգնություն կանչել։ Նա ստիպված է ինքնուրույն սնունդ փնտրել, թաքնվել անձրևից և գիշատիչներից, հաղթահարել վտանգավոր խոչընդոտները և հուսահատության զգացումը։ Օրեցօր փրկության հույսը մարում է, և Յոսին կասկածի տակ է դնում ջունգլիներից փրկության հնարավորությունը։

Միևնույն ժամանակ, տեղացիները գտնում են Քևինին և նրան տանում Ռուրենաբակ՝ Յոսիի գտնվելու վայրից 200 կմ հեռավորության վրա։ Քևինը հրաժարվում է հավատալ իշխանություններին, որ այսքան շաբաթ անց անհնար է կենդանի գտնել Յոսիին և համոզում է նավավարին գետով գնալ ընկերոջ հետևից։ Ուժասպառ, վիրավոր Յոսիին գտնում են ափին։

Վերջաբանում ասվում է, որ Կառլին ու Մարկուսին այլևս երբեք չեն տեսել։

## Դերերում
* Դենիել Ռեդքլիֆ - *Յոսի Գինսբերգ*
* Թոմաս Կրեչման - *Կառլ Ռուհպրեկտեր*
* Ալեքս Ռասել - *Քևին Գեյլ*
* Յազեկ Կոման - *Մոնի Գինսբերգ*
* Փերիս Մոլետի - *բոլիվիացի*
* Յասմին Քասիմ - *Քինա*
* Լիլի Սալիվան - *Էմի*
* Ջոել Ջեքսոն - *Մարկուս*
* Լուիս Խոսե Լոպես- *Թիկո*
* Էնջի Միլիքեն - *Սթելլա*

## Արտադրություն
2016 թվականի փետրվարի 10-ին հայտարարվել է, որ ֆիլմի գլխավոր դերը կկատարի Դենիել Ռեդքլիֆը։ Մարտի 21-ին նախագծին միացել են Թոմաս Կրեչմանը և Ալեքս Ռասելը։ Հիմնական նկարահանման գործընթացը սկսվել է 2016 թվականի մարտի 19-ին և տևել մինչև ապրիլի 13-ը։ Ֆիլմի նկարահանումները տեղի են ունեցել Կոլումբիայում և Քվինսլենդում (Ավստրալիա), որը, ռեժիսորի հավաստմամբ, «ավելի շատ էր նման Ամազոնի ջունգլիներին, քան դրանք՝ Ամազոնի ջունգլիները»։ Իր ճանապարհորդության ընթացքում Յոսին կորցրել է մոտ 15 կգ քաշ (35 ֆունտ)։ Ռեդքլիֆը ցանկանում էր ճշմարտանման ցույց տալ հերոսի տառապանքը։ Այդ պատճառով նա ինքնակամ խիստ սննդառեժիմ է պահել ֆիլմի ստեղծման ողջ ընթացքում և զբաղվել է մարզչի հետ։  Նկարահանումներից անմիջապես առաջ երկու օր ամբողջովին սոված է եղել։ «Ես կողմնակից չեմ կերպարին լիովին հարմարվելուն, բայց այդպես ինձ համար ավելի հեշտ կլինի հանդիսատեսին ստիպել հավատալու պատմությանը»,- իր վիճակով մտահոգված մտերիմներին հանգստացրել է Դանիելը։ Յոսին պնդում էր, որ գիշատչին վախեցրած հնարքը՝ կրակայրիչով և սփրեյով, նա տեսել Է Ջեյմս Բոնդի ֆիլմերում, և հնարքի տպավորիչ տեսարանը հայտնվել է ֆիլմում։

2017 թվականի օգոստոսի 3-ին տեղի է ունեցել ֆիլմի պրեմիերան Մելբուռնի միջազգային կինոփառատոնում։

## Քննադատություն
Կինոնկարը շարունակել է ռոբինզոնադի և գոյատևման թեման, որը սկսել էր Ռեդքլիֆը «Շվեյցարական դանակ մարդը» ֆիլմում և ՄաքԼինը «Գայլի փոս»-ում։ Այս ֆիլմերը միավորում է նաև ցածր բյուջեն և ինդի ոճը։ 2017 թվականի ֆիլմը նկարագրում է պատահական ռոբինզոնի դժբախտ պատահարները․ սովորական քաղաքային բնակիչ, որը գործնականում իրական պատրաստություն չէր ունեցել ջունգլիներում գոյատևելու համար։

Քննադատների գնահատականը հակասական էր։ Ռոջեր Էբերթի կայքը հատկանշել է օպերատորական հետաքրքիր աշխատանքը։ Երկխոսությունները վատորակ են և ակնհայտորեն «Ջունգլի»-ի ամենաստացված մասը չեն։ Դանիելի անբնական առոգանությունը, որով պատկերում է օտարերկրացուն, նույնպես հաճելի չէ հեռուստադիտողին։ Սակայն ֆիլմի երկրորդ մասը կտրուկ պարտվում է առաջինին։ Ռեդքլիֆի՝ գլխավոր հերոսի տառապանքները հուսալիորեն պատկերելու ջանքերը, ոչ մի կերպ չեն բացահայտվում։ Փոխարենը ռեժիսորը տարվում է հատուկ էֆեկտներով և տեսիլքներով, որոնք այցելել են գլխավոր հերոսին։ Ջանեթ Կաստուլիսը (Նյու Յորք Թայմս) նշել է դերասանի ջանքերը և այն փաստը, որ միայն Ռեդքլիֆը պետք է փրկեր կինոնկարը։ Երկրորդական հերոսները բոլորովին աննկատելի են։

## Ծանոթագրություններ

## Արտաքին հղումներ
* 
* 
* 

Կատեգորիա:2010-ականների անգլերեն ֆիլմեր
Կատեգորիա:2010-ականների արկածային ֆիլմեր
Կատեգորիա:2010-ականների կենսագրական դրամա ֆիլմեր
Կատեգորիա:2017 դրամա ֆիլմեր
Կատեգորիա:2017 ֆիլմեր
Կատեգորիա:Ավստրալիական դրամա ֆիլմեր
Կատեգորիա:Արկածային ֆիլմեր
Կատեգորիա:Իրական դեպքերի վրա հիմնված դրամա ֆիլմեր
Կատեգորիա:Ֆիլմեր ընկերության մասին